FÆLLES HOLDNING

af 16. april 1999

fastlagt af Rådet på grundlag af artikel J.2 i traktaten om Den Europæiske Union, vedrørende Libyen

(1999/261/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

Rådet vedtog den 22. november 1993 en afgørelse om fælles holdning 93/614/FUSP(1) vedrørende en begrænsning af de økonomiske forbindelser med Libyen i overensstemmelse med de relevante bestemmelser i resolution (UNSCR) 883(1993) vedtaget af FN's Sikkerhedsråd;

FN's Sikkerhedsråd vedtog den 27. august 1998 resolution 1192(1998), hvori det bekræftede foranstaltningerne i resolution 748(1992) og 883(1993), og besluttede, at disse foranstaltninger omgående skulle suspenderes, hvis FN's generalsekretær meddelte Sikkerhedsrådet, at de to personer, der sigtes for bombeattentatet mod Pan Am 103-flyet, er ankommet til Nederlandene, således at der kan gennemføres en retssag, og at den libyske regerings samarbejde med de franske retsmyndigheder i forbindelse med bombeattentatet mod UTA 772-flyet;

FN's generalsekretær meddelte dette den 5. april 1999; de foranstaltninger, der er truffet over for Libyen på grundlag af FN's resolution (UNSCR) 748(1992) og 883(1993), bør derfor suspenderes;

FN's generalsekretær vil senest 90 dage efter suspensionen aflægge rapport om Libyens overholdelse af de øvrige bestemmelser i FN's resolution (UNSCR) 731(1992) og 748(1992) med henblik på at ophæve de suspenderede foranstaltninger efter Libyens fuldstændige overholdelse af de krav og afgørelser, der er fastlagt i disse resolutioner, i overensstemmelse med punkt 16 i FN's resolution (UNSCR) 883(1993);

indtil da finder Unionen det hensigtsmæssigt fortsat at anvende de foranstaltninger, som medlemssstaterne i 1986 vedtog over for Libyen på grund af landets støtte til terrorisme -

FASTLAGT FØLGENDE FÆLLES HOLDNING:

Artikel 1

De restriktive foranstaltninger, der er truffet imod Libyen på grundlag af FN's resolution (UNSCR) 748(1992) og 883(1993), suspenderes i overensstemmelse med FN's resolution (UNSCR) 1192(1198) med undtagelse af foranstaltninger truffet i medfør af punkt 8 i FN's resolution (UNSCR) 883(1993);

Artikel 2

1. De foranstaltninger, som medlemsstaterne vedtog den 27. januar og den 14. april 1986, dvs.

a) embargo på eksport af våben eller andet militært udstyr

b) restriktioner for den frie bevægelighed for diplomatisk og konsulært personale

c) indskrænkning af personalet på diplomatiske og konsulære repræsentationer

d) strengere visumkrav og -procedurer

forbliver i kraft.

2. Nederlandene fritages i overensstemmelse med FN's resolution (UNSCR) 1192(1998) for foranstaltningerne i stk. 1, litra b) og c), med henblik på at lette afholdelsen af "Lockerbie-retssagen".

Artikel 3

Denne fælles holdning vil blive taget op til fornyet overvejelse i lyset af FN's generalsekretærs rapport om Libyens overholdelse af de øvrige bestemmelser i FN's resolution (UNSCR) 731(1992) og 748(1992).

Artikel 4

Denne fælles holdning får virkning fra den 6. april 1999.

Artikel 5

Denne fælles holdning offentliggøres i EF-Tidende.

Udfærdiget i Luxembourg, den 16. april 1999.

På Rådets vegne

J. FISCHER

Formand

(1) EFT L 295 af 30.11.1993, s. 7.